বিশ্বকাপ শুরু হতে আর মাত্র কয়েকটা ঘণ্টা! তার আগেই বড়সড় দুঃসংবাদ ভেসে এল রাশিয়া থেকে। বেআইনি এক প্রমোদতরী ও বার্জের সঙ্গে ধাক্কায় মারা গেলেন ১১ জন। এঁদের মধ্যে রয়েছে এক ছোট মেয়েও।
ব্রিটিশ সংবাদমাধ্যমে ডেইলি মেল-এর খবর অনুযায়ী, ছয় মহিলা, একটি মেয়ে এবং চারজন পুরুষ রয়েছেন নিহতদের তালিকায়। একজন এখনও নিঁখোজ। স্থানীয় পুলিশের মত, হয়তো জলে ডুবেই মারা গিয়েছেন।

এই বিষয়ে অন্যান্য খবর

বিশ্বকাপ দেখতে ক’টা রাত জাগবেন! জেনে নিন ভারত ও রাশিয়ার সময়ের ফারাক


ঘটনাটি ভলগ্রোগাদ শহরের।এই শহরেই প্রথম ম্যাচ খেলতে নামছে ইংল্যান্ড। রুশ এই শহরে মঙ্গলবারেই পৌঁছোনোর কথা হ্যারি কেন, ড্যানি রোজদের। বহু ইংল্যান্ডের সমর্থকরাও আগাম চলে এসেছেন এই শহরে। আরও আশঙ্কার কথা জানিয়ে বলা হচ্ছে, ইংল্যান্ড তিউনিশিয়ার বিরুদ্ধে যে স্টেডিয়ামে খেলবে, তার থেকে ঘটনাস্থলের দূরত্ব মাত্র মাত্র মাইল খানেক।
কিন্তু কী ভাবে ঘটল দুঘর্টনা? জানা গিয়েছে, ভলগা নদীতে একটি নৌকা ভাড়া করে পার্টি চলছিল। এক স্থানীয় পুলিশ কর্তার জন্মদিন উপলক্ষ্যেই বার্থডে পার্টি চলছিল। প্রচুর মদ্যপান করার ফলে বেসামাল হয়ে পড়েছিলেন প্রত্যেকেই। সেইসময়েই প্রবল গতিসম্পন্ন জলযানটি ধাক্কা মারে তীরে লাগানো একটি বার্জের সঙ্গে।
প্রাথমিকভাবে জানা গিয়েছিল, দশ জন দুর্ঘটনায় নিহত হয়েছিলেন। তবে সময়ের সঙ্গে সঙ্গে মৃতের সংখ্যা বাড়তে থাকে। পাঁচজনকে উদ্ধার করা হয় পরে।
সেই পার্টিতে ছিলেন ১৭ বছরের ইঙ্গা নেগরেশ ও তাঁর মা এলেনা। দু’জনেই দুর্ঘটনার পর মৃত। বিশ্বকাপ শুরুর ঠিক মুখেই এমন দুর্ঘটনায় চিন্তার ভাঁজ ফেলেছে প্রশাসনের।